Exkluzív szériával nyit a legsportosabb Lexus
Limitált különkiadással teszi emlékezetessé és még vonzóbbá új sportszedánjának észak-amerikai bevezetését a Lexus. A mindössze ötszáz példányban készülő Lexus IS 500 F SPORT Performance Launch Edition nem csak arisztokratikusan hosszú neve miatt különleges. 

A Lexus a közelmúltban széles körben üdvözölt döntéssel nagy teljesítményű sportszedánnal bővítette modellkínálatát. A márka sportmodelljeinek sorát annak idején útnak indító IS F kései utódja az eredeti ötliteres, nyolchengeres szívómotort megörökölte elődjétől, nevét azonban nem: a Lexus IS 500 F SPORT Performance talán kevésbé frappáns, mint az IS F, ráadásul szabad teret hagy esetleges további sportmotor-változatok bevezetése előtt. A 7100/perc fordulatszámon 479 lóerőt leadó szívómotor 4,5 másodperc alatt gyorsítja 96 km/h-ra (60 mérföld/óra) az autót.
A legtöbb autórajongó számára mindez nem igényel további magyarázatot, a Lexus mégis úgy gondolta, lesznek majd olyanok, akik jó néven vesznek némi optikai rásegítést a szuverén motorteljesítmény mellé. Így született meg a félezer példányban készülő Lexus IS 500 F SPORT Performance Launch Edition, amely nemcsak különleges, de eddig soha nem látott részletekkel is emlékezetessé teszi a bemutatót.
A limitált széria kezdetnek az alapkivitelű IS 500-asnál is igényesebb belső teret kínál, a fekete/szürke sportülésektől kezdve az ajtópaneleken és a padlókonzolon elhelyezett dekorelemekig. A fűthető karimájú kormánykerék fehér kőrisfa betéteket és fekete F SPORT Performance emblémákat kap, az utastérben sorszámozott plakett emlékezteti a vezetőt, hogy egy exkluzív klubba nyert bebocsátást. Ugyanezt a célt szolgálja a különkiadás digitális műszeregységének speciális indító animációja.
A keréktárcsák ugyanúgy 19 colosak, mint a szériakivitelű IS 500 esetében, ám tíz helyett hétküllősek. A matt fekete BBS keréktárcsák további súlycsökkentést eredményeznek: míg a normál IS 500 esetében a négy keréktárcsa összesen 2,7 kilogrammal könnyebb, mint a Lexus IS F Sport kínálatában elérhető, azonos méretű szett, a Launch Edition felnijei együttesen 7,1 kilóval csökkentik a rugózatlan tömeget.
Megannyi bennfentes részlet, amelyet csak a beavatottak vesznek majd észre. Senki nem fogja azonban eltéveszeni a Lexus IS 500 F SPORT Performance Launch Edition vasszürke fényezését, hiszen az Incognito névre keresztelt karosszériaszín most először szerepel a Lexus kínálatában, és a tervek szerint egyetlen más modell sem kapja meg, soha.
Egy dologban nem nyújt csupán többet a Launch Edition: ugyanúgy 2021 őszétől lesz elérhető – és egyelőre ugyanúgy csak Észak-Amerikában fogják forgalmazni –, mint az IS 500 F SPORT Performance szedánt. Az árakat a bevezetést megelőzően hozza nyilvánosságra a Lexus, ám egy ilyen kaliberű autónál ez majdhogynem mellékes: nem volnánk meglepve, ha a márka leghűségesebb rajongói már most, előre lekötötték volna az ötszáz darabos IS 500 F SPORT Performance Launch Edition széria összes példányát.
Fotók: Lexus

Kiadta a Smarter Média Kommunikációs Ügynökség (http://news.smartermedia.hu)
Forrás: https://news.smartermedia.hu/tuning/exkluziv-szeriaval-nyit-legsportosabb-lexus
